**PROGRAMUL ANUAL AL ANABI**

**pentru acordarea de finanțări nerambursabile din fonduri publice**

**alocate pentru activități nonprofit**

**de interes general pe anul 2025**

***Sprijin pentru victime și comunitate. Infractorii plătesc.***

**(1) Dispoziții generale**

**Autoritatea Finanțatoare: Agenția Națională de Administrare a Bunurilor Indisponibilizate, instituție publică de interes național cu personalitate juridică, în subordinea Ministerului Justiției**, denumită în continuare Agenția, în temeiul art. 371 și următoarele din Legea nr. 318/2015*pentru înființarea, organizarea și funcționarea Agenției Naționale de Administrare a Bunurilor Indisponibilizate și pentru modificarea și completarea unor acte normative, cu modificările și completările ulterioare,* denumită în continuareLegea nr. 318/2015, cu modificările și completările ulterioare, **acordă finanțări nerambursabile din fonduri publice alocate pentru activități nonprofit de interes general,** în conformitate cu prevederile Legii nr. 350/2005 *privind regimul finanțărilor din fonduri publice alocate pentru activități nonprofit de interes general, cu modificările ulterioare*.

**Informații generale privind Autoritatea Finanțatoare:**

Agenția Națională de Administrare a Bunurilor Indisponibilizate

CUI: 36461480

Adresa: Bulevardul Regina Elisabeta nr. 3, sector 3, București

Tel: (+40) 372 573 000

Fax: (+40) 372 271 435

Email: [anabi@just.ro](mailto:anabi@just.ro)

Pentru fondurile care urmează să fie distribuite de către Agenție către asociații și fundații se aprobă, în conformitate cu prevederile art. 378 din Legea nr. 318/2015, cu modificările și completările ulterioare, pentru anul 2024, prin decizie a directorului general al ANABI, prezentul program anual de acordare a finanțărilor nerambursabile.

Agenția stabilește prin prezentul program condițiile generale aplicabile contractelor de finanțare nerambursabilă, precum și obiectivele pe care dorește să le atingă prin finanțarea activităților nonprofit de interes general.

**(2) Scopul Programului**

Prin Hotărârea Guvernului nr. 917/2021 a fost aprobată *Strategia națională privind recuperarea creanțelor provenite din infracțiuni pentru perioada 2021-2025 „Criminalitatea nu este profitabilă!”* denumită în continuare Strategiași a *Planului de acțiune pentru implementarea Strategiei naționale privind recuperarea creanțelor provenite din infracțiuni pentru perioada 2021-2025 „Criminalitatea nu este profitabilă!”.*

Unul dintre obiectivele principale prevăzute în Strategie este **prevenirea criminalității, protecția victimelor și creșterea rezilienței comunităților.**

Pentru a contribui la atingerea obiectivului final al actului de justiție, **respectiv înlăturarea efectelor negative ale criminalității asupra victimelor și sentimentul de dreptate înfăptuită până la capăt,** prin Strategia Națională privind recuperarea creanțelor provenite din infracțiuni pentru perioada 2021 – 2025 – „Criminalitatea nu este profitabilă!” s-a susținut necesitatea instituirii unui **Mecanism Național pentru Prevenirea Criminalității ce urmează a fi alimentat cu sumele rezultate din active confiscate.**

În acord cu obiectivele cuprinse în Strategie, prin Legea nr. 230/2022 *privind modificarea și completarea Legii nr. 318/2015* a fost reglementat, ca secțiune distinctă în lege,*Mecanismul Național de Susținere a Prevenirii Criminalității.* Secțiunea cuprinde dispoziții referitoare la modul de constituire și distribuire a sumelor rezultate din colectarea efectivă a activelor confiscate în proceduri judiciare penale.

Mecanismul Național de Susținere a Prevenirii Criminalității a fost conceput cu scopul extinderii impactului reutilizării în interes social și public a activelor confiscate în procesul penal, printr-o mai bună facilitare a plății despăgubirilor pentru victime și a implementării proiectelor sociale destinate protecției victimelor infracțiunilor, educației juridice și prevenirii criminalității.

Prin Mecanismul Național de Susținere a Prevenirii Criminalității au fost avute în vedere următoarele:

* colectarea eficientă la bugetul de stat a veniturilor necesare pentru proiecțiile bugetar-fiscale, dublat cu prioritizarea alocărilor bugetare pentru măsuri de asistență și de protecție a victimelor pe termen mediu, educație juridică și prevenirea criminalității. Astfel, 50% din sume se vor vira direct la bugetul de stat, iar diferența va urma regulile acestui mecanism instituțional financiar care va facilita alocarea de resurse pentru scopurile prevăzute în lege;
* alimentarea Mecanismului Național de Susținere a Prevenirii Criminalității cu sumele reprezentând 50% din sumele de bani confiscate în proceduri penale, 50% din sumele de bani rezultate din valorificarea bunurilor confiscate în proceduri penale, precum și 50% din sumele de bani obținute din executarea hotărârilor de confiscare prin echivalent în proceduri penale, rămase după acoperirea cheltuielilor de valorificare, a deducerii sumelor care fac obiectul distribuirii internaționale de către Agenție, precum și a altor rețineri, potrivit legii;
* posibilitatea finanțării nerambursabile a unor proiecte derulate de asociații și fundații;
* implementarea de proiecte multianuale.

Sumele alocate vor putea fi folosite exclusiv pentru următoarele scopuri măsuri/acțiuni/programe privind:

* **asistență și protecția victimelor infracțiunilor – inclusiv pentru situații de urgență;**
* **prevenirea criminalității;**
* **educație juridică;**
* **consolidarea capacității administrative, inclusiv logistice a instituțiilor abilitate cu identificarea, administrarea și valorificarea bunurilor sechestrate.**

În concluzie, în acord cu modificările legislative introduse prin Legea nr. 230/2022 a fost constituit un cadru proactiv de acțiune pentru asigurarea unui nivel înalt de conștientizare la nivelul societății, de prevenire și sprijinire a grupurilor vulnerabile, precum și de protecție a victimelor, de susținere a reutilizării sociale a bunurilor confiscate în cadrul unor proceduri penale.

**(3)** **Obiectivul general**

**Obiectivul general al programului** este reutilizarea socială vizibilă și consistentă a produselor infracționale în scopul înlăturării efectelor negative ale criminalității asupra victimelor, promovării luptei sociale împotriva criminalității în acord cu viziunea *Strategiei naționale privind recuperarea creanțelor provenite din infracțiuni pentru perioada 2021-2025 „Criminalitatea nu este profitabilă!”*.

Acest obiectiv reprezintă și un factor catalizator al eforturilor și angajamentului Guvernului României pentru creșterea capacității naționale de răspuns împotriva criminalității.

**(4)** **Obiective specifice** ale programului

a) Consolidarea educației juridice a cetățenilor, în special a tinerilor, a accesului acestora la informații privind pericolul criminalității și formele de manifestare și conștientizarea efectelor negative, a modului de sesizare a infracțiunilor, rolul autorităților de aplicarea a legii.

b) Creșterea capacității sistemului de prevenire a criminalității prin măsuri preventive și prin implementarea de măsuri concrete care să vizeze reducerea oportunităților de săvârșire a faptelor penale și de creștere corelativă a riscurilor asociate săvârșirii acestora.

c) Îmbunătățirea accesului și a protecției victimelor infracțiunilor și a persoanelor aflate în situații de risc sau vulnerabilitate în fața criminalității, prin asigurarea unor măsuri de asistență și protecție efectivă.

**(5) Beneficiarii Programului**

* **Beneficiarii direcți** **ai Programului** **sunt asociațiile și/sau fundațiile cu obiect de activitate în domeniul asistenței și protecției victimelor și asistenței sociale, constituite conform legii.**
* **Beneficiarii indirecți (grup țintă):**

1. **Victime ale infracțiunilor definite de art. 34 lit. a) din *Legea nr. 211/2004* *privind unele măsuri pentru asigurarea informării, sprijinirii și protecției victimelor infracțiunilor, cu modificările și completările ulterioare,*** **și/sau persoane aflate în situații de risc sau vulnerabilitate la criminalitate (fac parte din grupuri vulnerabile la criminalitate);**
2. **copii cu vârsta între 10 și 17 ani din zone expuse infracționalității**;
3. **persoane fizice peste 18 ani rezidente în România.**

**(6) Durata Programului:**

Durata Programului este până la **31 decembrie 2025, cu posibilitatea de prelungire conform reglementărilor legale în vigoare.**

**(7) Bugetul Programului:**

**Suma totală alocată pentru Program în anul 2025 este în cuantum de ………. lei.**

**(8) Rezultate așteptate**

Rezultatele preconizate în domeniul **educației juridice**:

- Creșterea numărului copiilor cu vârsta cuprinsă între 10 și 17 ani, din zone expuse criminalității, care au acces la o mai bună cunoaștere a drepturilor victimelor, atât la nivelul UE, cât și la nivel național;

- Creșterea numărului copiilor cu vârsta cuprinsă între 10 și 17 ani care obțin documente de identitate;

- Creșterea numărului de adulți care beneficiază de activități de educație juridică;

- Creșterea gradului de conștientizare a opiniei publice cu privire la activitățile de educație juridică.

Rezultatele preconizate în domeniul **prevenirii criminalității**:

- Creșterea numărului copiilor cu vârsta cuprinsă între 10 și 17 ani care beneficiază de activități de informare sau consiliere privind infracțiunile, modalitățile de sesizare a faptelor penale, avantajele sesizării infracțiunilor, avertizarea în interes public;

- Creșterea numărului de adulți care beneficiază de activități de informare sau consiliere privind infracțiunile, modalitățile de sesizare a faptelor penale, avantajele sesizării infracțiunilor, avertizarea în interes public;

- Îmbunătățirea serviciilor de sprijin pentru victime prin activarea cetățenilor pentru a identifica și raporta corupția și abuzul, intervenții directe de sprijinire a persoanelor aflate în risc de consum de droguri, trafic de persoane / minori, violență sau alte infracțiuni;

Rezultatele preconizate în domeniul **asistenței și protecției victimelor infracțiunilor**:

- Creșterea numărului de organizații de sprijinire a victimelor care oferă servicii generale și specializate de sprijin victimelor infracțiunilor și membrilor familiilor acestora, precum și de servicii specializate de sprijin specifice și integrate pentru victimele cu nevoi specifice, cum ar fi victimele violenței domestice, victimele altor forme de violență bazată pe gen, copiii victime, victimele infracțiunilor motivate de ură și victimele migrante ale infracțiunilor, victimele crimelor de război într-un mod specific, sensibil la dimensiunea de gen și integrat, care regrupează ajutorul psihologic și social în cooperare cu autoritățile polițienești și judiciare;

- Îmbunătățirea accesului victimelor la servicii generale și specializate de sprijin;

- Îmbunătățirea calității serviciilor furnizate de organizațiile de sprijinire a victimelor (inclusiv abordări ale serviciilor care iau în considerare dimensiunea de gen, axate pe victime și care iau în considerare traumele).

**(9) Procedura aplicabilă**:

Finanțarea nerambursabilă acordată din fonduri publice unui beneficiar se va face în baza unui **Contract de finanțare nerambursabilă**încheiat între **Agenție și Beneficiar**, în urma aplicării **procedurii selecției publice de proiecte,** în condițiile Legii nr. 350/2005 *privind regimul finanțărilor din fonduri publice alocate pentru activități nonprofit de interes general,* cu modificările ulterioare.

**(10) Principiile de atribuire a contractelor de finanțare nerambursabilă**

Principiile care stau la baza atribuirii contractelor de finanțare nerambursabilă sunt:

* **libera concurență**, respectiv asigurarea condițiilor pentru ca persoana fizică sau juridică ce desfășoară activități nonprofit să aibă dreptul de a deveni beneficiar;
* **eficacitatea utilizării fondurilor publice,**respectiv folosirea sistemului concurențial și a criteriilor care să facă posibilă evaluarea propunerilor și a specificațiilor tehnice și financiare pentru atribuirea contractului de finanțare nerambursabilă;
* **transparența,**respectiv punerea la dispoziția tuturor celor interesați a informațiilor referitoare la aplicarea procedurii pentru atribuirea contractului de finanțare nerambursabilă;
* **tratamentul egal,**respectiv aplicarea în mod nediscriminatoriu a criteriilor de selecție și a criteriilor pentru atribuirea contractului de finanțare nerambursabilă, astfel încât orice persoană fizică sau juridică ce desfășoară activități nonprofit să aibă șanse egale de a i se atribui contractul respectiv;
* **excluderea cumulului,**în sensul că aceeași activitate urmărind realizarea unui interes general nu poate beneficia de atribuirea mai multor contracte de finanțare nerambursabilă de la aceeași autoritate finanțatoare;
* **neretroactivitatea,**respectiv excluderea posibilității destinării fondurilor nerambursabile unei activități a cărei executare a fost deja începută sau finalizată la data încheierii contractului de finanțare, cu excepția fondurilor financiare cheltuite de beneficiar pentru continuarea programului, în limita plafonului de cofinanțare;
* **confidențialitatea** respectiv păstrarea datelor cu caracter personal și a altor informații ce aduc atingere drepturilor de proprietate intelectuală;
* **cofinanțarea,**în sensul că finanțările nerambursabile trebuie însoțite de o contribuție de minimum 10% din valoarea totală a finanțării din partea beneficiarului.

**(11) Eligibilitatea cheltuielilor**

Cheltuielile eligibile vor putea fi plătite (rambursate) în baza unui contract de finanțare nerambursabilă numai în măsura în care sunt justificate și oportune și au fost contractate în anul bugetar în care se desfășoară contractul.

**(12) Comisia de evaluare și selecție a propunerilor de proiect**:

În vederea gestionării Programului, se constituie **Comisia de evaluare și selecție a propunerilor de proiect pentru acordarea de finanțări nerambursabile a activităților nonprofit de interes general**, denumită în continuare **Comisia.**

Membrii Comisiei sunt desemnați prin **ordin al ministrului Justiției la propunerea directorului general al Agenției.**

**Atribuțiile și modul de organizare și funcționare ale comisiei sunt reglementate prin Regulamentul de organizare și funcționare aprobat de Directorul general al Agenției.**

**(13) Prevederi finale:**

**Anunțul de participare** la selecția de proiecte va fi publicat în Monitorul Oficial al României, Partea a VI-a, într-un cotidian central și pe pagina de internet a autorității publice finanțatoare anabi.just.ro.

**Propunerile de proiecte trebuie să contribuie la atingerea obiectivelor stabilite în strategiile sectoriale anexă la prezentul document.**

**Data limită pentru depunerea propunerilor** de către cei interesați este de **30 zile de la data publicării anunțului.**

**Cerințele minime de calificare (eligibilitate) pentru solicitanți și parteneri solicitate de autoritatea finanțatoare și documentele suport sunt detaliate în Ghidul solicitantului.**

Documentele menționate mai sus, inclusiv Ghidul solicitantului vor fi publicate pe pagina de internet a Agenției și vor fi puse la dispoziție tuturor persoanelor interesate.